Meri-Lapin sote-solmu syntyi, kun Sipilän hallitus oli kyvytön tai haluton ennakoimaan irtiottoa

Muualla Suomessa saatetaan lähitulevaisuudessa seurata Meri-Lapin kuntien esimerkkiä.

Meri-Lapin kunnista Kemi, Tornio, Keminmaa ja Simo solmivat yhteistyösopimuksen terveyspalveluyritys Mehiläisen kanssa. Sopimus on sitova 15 vuotta, ja sen ennenaikainen purkaminen johtaisi sakkomak­suihin.

Yli miljardin euron sopimuksella kunnat haluavat turvata Länsi-Lapin sairaalan toiminnan jatkumisen. Uhkana nimittäin on, että so­te-uudistus siirtää sairaalapalvelut Kemistä Rovaniemelle.